TPIPL:ราศีจับหลังนำ TPIPP เข้าตลาดฯแนะนำ”ซื้อ” ราคาเป้าหมาย 3.15 บาท
TPIPL เตรียมนำบริษัท TPIPP เข้าจดทะเบียนปลายปีนี้ จะสร้างกระแสเชิงบวกให้ TPIPL และทำให้ TPIPL พลิกกลับมาทำกำไรโดดเด่นอีกครั้งในปี 2560 จากการเปลี่ยนวิธีบันทึกมูลค่าสินทรัพย์ใหม่ ซี่งจะช่วยลดค่าเสื่อมราคาลงมา บวกกับรายได้จากโรงไฟฟ้าขยะที่เข้ามาเต็มที่ แนะนำ ซื้อ เพิ่ม Fair Value เป็น 3.15 บาท
26 ก.ย. 2559

บล.เอเซีย พลัส ระบุในบทวิเคราะห์วันนี้ (26 ก.ย.) ว่า บริษัท ทีพีไอ โพลีน จำกัด (มหาชน) หรือTPIPL มีกำหนดนำบริษัท TPIPP ที่ทำธุรกิจด้านพลังงาน เข้าจดทะเบียนใน SET ประมาณกลางเดือน พ.ย. นี้ โดยจะออกหุ้นเพิ่มทุนไม่เกิน 2,500 ล้านหุ้น ( พาร์ 1 บาท ) ขายให้กับประชาชนทั่วไป (IPO) ส่งผลให้ TPIPL มีสัดส่วนการถือหุ้นใน TPIPP ลดลงจาก 100% เหลือประมาณ 70% สำหรับผู้ถือหุ้น TPIPL จะได้สิทธิ์จองซื้อหุ้น TPIPP ในอัตรา 161.52 หุ้น TPIPL ต่อ 1 หุ้น TPIPP เงินที่ได้จากการขาย IPO จะนำไปลงทุนก่อสร้างโรงไฟฟ้าขยะและโรงไฟฟ้าถ่านหิน ทำให้ TPIPP มีกำลังผลิตไฟฟ้าเพิ่มจากปัจจุบัน 150 MW เป็น 440 MW และนำเงินบางส่วนไปใช้คืนเงินกู้ 5 พันล้านบาท ที่ TPIPP มีต่อ TPIPL
เชื่อว่า TPIPL จะมีการเปลี่ยนวิธีบันทึกมูลค่าที่ดินอาคารอุปกรณ์กลับไปที่ราคาทุน เพื่อไม่ต้องรับรู้ค่าเสื่อมราคาที่สูงเหมือนในปัจจุบัน โดยจะนำส่วนเกินมูลค่าหุ้นจากการขายหุ้น IPO ในราคาที่สูงกว่าพาร์ มาชดเชยส่วนเกินทุนจากการตีราคาทรัพย์สินที่จะหายไป 1.9 หมื่นล้านบาท ส่งผลให้ฐานกำไรปี 2560 จะเพิ่มขึ้นจากปี 2559 อีก 1.4 พันล้านบาท จากค่าเสื่อมราคาที่ลดลง ขณะที่ผลประกอบการปี 2560-62 จะเติบโตก้าวกระโดดตาม TPIPP หลังโรงไฟฟ้าขยะ 70MW เริ่มเปิดดำเนินงานใน 1Q60
ธุรกิจปูนซีเมนต์มีแนวโน้มสดใสตามแผนลงทุนโครงการภาครัฐ คาดว่าปริมาณการใช้ปูนฯในประเทศ จะเติบโตไม่ต่ำกว่าปีละ 5% ในช่วงระหว่างปี 2560-63 ทำให้ TPIPLได้รับประโยชน์มากขึ้น จากโรงปูนที่ 4 กำลังการผลิต 4.5 ล้านตัน ที่ได้เริ่มเปิดดำเนินงานมาตั้งแต่ 1Q59 โดยจะมีการเพิ่มสัดส่วนการขายในประเทศ เพื่อเพิ่มส่วนแบ่งการตลาดจาก 18% เป็น 22% ให้สอดคล้องกับกำลังการผลิตใหม่
ฝ่ายวิจัยปรับเพิ่มประมาณการกำไรปี 2560-2561 ขึ้น 36% และ 13% ตามลำดับ จากสมมุติฐานยอดขายที่สูงขึ้น รวมถึงอัตราภาษีจ่ายที่ลดลงเนื่องจากผลกำไรเกือบทั้งหมดของธุรกิจโรงไฟฟ้าได้รับสิทธิประโยชน์ทางภาษี ส่งผลให้ Fair Value ปี 2560 ที่ประเมินด้วยวิธี Sum of the Part เพิ่มจาก 2.65 บาท เป็น 3.15 บาท มี Upside 30% บวกกับกระแสเก็งกำไรจากการนำ TPIPP เข้าตลาด แนะนำ ซื้อ